Thisted Kommune bør lave flere pladser til autocampere, i stedet for at give bøder for ulovlig overnatning, mener foreningen Danmarks Frie Autocampere.

Det vil give meget mere mening at etablere nogle lovlige pladser for autocampere i Danmark, end at uddele bøder for at overnatte ulovligt, sådan som politikerne i Thisted Kommune planlægger at gøre. Flere campingpladser i Thisted Kommune har kritiseret at kommunen ikke gør nok for at få autocampister til at overholde reglerne. I går kunne TV MIDTVEST fortælle, hvordan op imod 70 autocampere overnatter ulovligt på parkeringspladser, uden at betale for det. I stedet kunne de køre ind på en campingplads og betale, ligesom alle campisterne gør, mener indehaverne af campingpladserne. Man skal overholde loven - Det er en tilbagevendende hetz, der kører hvert år, mener sekretær i foreningen Danmarks Frie Autocampere, Jytte Jakobsen og understreger, at man som autocampist naturligvis skal overholde loven, ligesom alle andre. Så hvis parkering i nattetimerne er ulovlig på bestemte parkerings-pladser, må man ikke holde der. - Men Thisted Kommune bør etablere flere pladser, hvor autocampere må holde lovligt, mener hun. Autocampister bruger flere penge end campister - Vi har undersøgelser der viser, at autocampere bruger masser af penge. Flere end campisterne. Så det vil være en god ide, erhvervsmæssigt, forklarer hun. Hun og hendes mand har selv oplevet stor gæstfrihed i udlandet, som autocampister. Og den gæstfrihed bør Danmark gengælde, mener hun. Det vil både være et godt signal at sende turistmæssigt, men også en god ide for erhvervslivet i Danmark, mener hun.